LINKKI VERKKOLEHTI: 2017
Toivottaa Iisalmen lyseon verkkolehden toimitus.
Oppilaskunnan hallitus järjesti koko koululle viikon ajan yhteistä ohjelmaa Suomi 100 -hengessä. Samalla ajatuksia heräteltiin jo joulunaikaan.
Maljoja ja konvehteja
Marraskuun lopussa hallituksen jäsenet piristivät aamun oppitunteja pyörähtäessään paikalle konvehtikorit käsissään. Samalla viikolla vietettiin koko koulun yhteistä hetkeä alasalissa. Alkumaljojen jälkeen juhlassa esiintyivät Tiernapojat, jotka johdattivat ajatuksia tulevaan jouluun.
Suomea ja suomalaisuutta päästiin pohtimaan vaihto-opiskelijoidemme Martina Fantonin ja Stella Griessbachin haastattelujen kautta. Molemmat haastateltavat totesivat, että yksi suuri ero Suomen ja heidän kotimaidensa välillä on koulu. Iisalmen lyseossa tyttöjä ihastutti opettajien ja opiskelijoiden välittömät ja lämpimät välit. Suomalaisissa he arvostivat rehellisyyttä, mutta moittivat hieman suomalaisten ujoutta.
Puhdas luonto, sauna ja sisu
Suomeen liittyviä mielikuvia koottiin myös näyttäväksi Suomen lipuksi koulun käytävälle. Opiskelijoiden Suomi-mielikuvat muodostivat lippuun sinisen ristin. Lapuissa vilahteli mm. tuttuja suomalaisia artisteja (Robin, Cheek, JVG, Elli Haloo, Alma), suomalaisten suosimia urheilulajeja (hiihto, jääkiekko) sekä suomalaisille tyypillisiä arvoja (rehellisyys, turvallisuus, yhteisöllisyys, tasa-arvo).
Haluatko Suomi-tietäjäksi?
Juhlaviikko jatkui visailun merkeissä. Kahoot-karsinnoissa testattiin opiskelijoiden yleissivistystä erilaisin suomalaisuuteen ja Suomen historiaan liittyvin kysymyksin.
Mikä on Suomen pienin kunta? Milloin markat vaihtuivat euroiksi? Miksi on Suomen kansallisperhonen? Mikä on Spotifyn suosituin suomalainen artisti?
Jazzin tahdissa
Itsenäisyyspäivän aattona Iisalmen nuorisopalvelut yhteistyössä paikallisten ammattioppilaitosten kanssa järjestivät lukiolaisille musiikillisen itsenäisyyspäivähetken. Kaupunginhallituksen puheenjohtaja Juha Pulkka korosti avauspuheenvuorossaan yhdessä tekemistä. Pulkan mukaan juhlavuoden teema, ”Yhdessä”, tulisi näkyä myös nuorten elämässä ”Kaveria ei jätetä” -asenteena. Lopuksi Pulkka painotti aktiivista osallistumista Muumi-kirjoista tutulla sitaatilla: ”Ei sua kukaan huomaa, ellet itse lähde mukaan!”
Juhlassa kuultiin Jere Heiskasen kaunista pianonsoittoa. Juhlan sydämenä oli kuitenkin YSMO-bändin konsertti. Salin täytti letkeä fuusiojazz, kun Wille Ala-Pappila, Werneri Ala-Pappila ja Leevi Könttä osoittivat osaamistaan.
Kuvat: Sara Niini ja Maria Markkanen
Lähettänyt Maria klo 0.51
Sateisena torstai-iltapäivänä alkoi savolaistyttöjen matka kohti Helsinkiä ja Slush Youth -tapahtumaa.
Slush Youth on tänä vuonna ensimmäistä kertaa taloudellisen tiedotustoimiston ja Slushin yhteistyössä toteutettu päivänmittainen tapahtuma lukiolaisille, jotka ovat osallistuneet TAT:n järjestämille Business-kursseille.
Itse Slush-tapahtuma järjestettiin ensimmäisen kerran vuonna 2008, ja se on siitä lähtien järjestetty vuosittain Helsingissä. Tapahtumaan kerääntyy todella monia kansainvälisiä kasvu- ja teknologiayrityksiä, joita sijoittajat tulevat katsomaan ja kuulemaan ja joihin meidän nuortenkin oli mahdollisuus tutustua. Myös muutamat teknologian suuryritykset, kuten Google, Microsoft ja Nokia, olivat mukana.
Iisalmen lyseosta matkalle pääsivät mukaan toisen vuosikurssin opiskelijat Elisa Piiponniemi ja Petra Turunen sekä opettaja Eeva Pekkala.
Hieman taisi jo jännittää seuraava päivä, vaikka ei kai sitä ääneen taidettu myöntääkään… Matka kuitenkin vierähti oikein rattoisasti ja perillä hotellilla olimme joskus kymmenen jälkeen illalla.
Slush Youth & Slush
Hyvin nukutun yön ja täyttävän aamupalan jälkeen lähdimme suunnistamaan kohti Pasilaa ja Messukeskusta. Meille nuorille suunniteltu ohjelma sijaitsi Haaga Helian ammattikorkeakoulun tiloissa. Päästyämme perille saimme tapahtumapassit ja ryhmänumerot, joihin kuulumme. Suomalaiset jaettiin hieman yli viiteenkymmeneen noin viiden hengen ryhmään, joissa jokaisessa oli ruotsalainen opas. Kaiken kaikkiaan paikalla oli yli 300 opiskelijaa ja heidän opettajansa.
Tapahtumamme alkoi auditoriosta, jossa meille esiteltiin tapahtuman järjestäjät (mm. Julia Kiljunen ja Mikko Hakala) sekä Haaga Helian rehtori Teemu Kokko. Heidän jälkeensä meille esittäytyi nuoria yrittäjiä, kuten Puuroboi. Pojat, jotka ovat omien lukio-opiskelujensa ohella perustaneet toimivan yrityksen, jonka tavoitteena on tuottaa tuoreista raaka-aineista hyvää ja terveellistä välipalaa kaikille.
Aloitussanoissa paikalla oli myös Yhdysvaltojen entinen Suomen suurlähettiläs, juristi ja liikemies, Bruce Oreck, joka puhui meille yrittäjyyden ja elämän intohimosta ja rohkeudesta olla oman elämänsä johtaja.
”Elä omaa, älä kenenkään toisen elämää. Riko sääntöjä, mutta älä lakia”, hän sanoi puheensa lopussa ja naurahti. Näiden sanojen jälkeen oli hyvä fiilis lähteä kohti jännittävää päivää.
Slush Youth -tapahtuma, joka järjestettiin tänä vuonna ensimmäistä kertaa, sisälsi viisi erilaista workshopia, joissa kiersimme vuorotellen. Lidl, Sitra, UPM, Nordea ja TELA olivat keksineet meille yritysmaailmaan liittyviä tehtäviä, joita saimme suorittaa ryhmissä. Työkielenä käytimme englantia.
Esimerkiksi TELA:n workshopissa piti miettiä vastausta kysymykseen ”Mitä muutoksia ammatteihin voi tulla kymmenen, 20:n tai 30:n vuoden päästä?”. Syntyykö mahdollisesti kokonaan uusia toimialoja? Millaisia tulevaisuuden autot ovat, mitä tapahtuu palvelualoilla? Entä opetusalat? Tuleeko opiskelijoista itsenäisempiä? Tullaanko etäopiskelu ottamaan käyttöön yleistyneen digitalisaation myötä? Ryhmissä saimme yhdessä pohtia vastauksia näihin sekä tuoda myös omat näkökulmamme esille.
Iltapäivällä workshopien jälkeen siirryimme itse Slush-alueelle. Siellä oli paljon erilaisia yritysten esittelypisteitä sekä lavoja, joissa oli ollut puhumassa hyvin vaikutusvaltaisiakin henkilöitä, kuten esimerkiksi Yhdysvaltojen entinen varapresidentti Al Gore. Hän on kiertänyt ympäri maailmaa puhumassa maailman ilmastokriisistä ja teknologian mahdollisuuksista olla ratkaisemassa suurimpia ongelmia. Valitettavasti häntä emme päässeet näkemään.
Yhdellä esiintymislavoista puhuttiin muun muassa erilaisista opetustyyleistä koulussa digitalisaation tullessa yhä yleisemmäksi.
Digitalisaatiota mainostettiin jokaisella nurkalla, jokainen omalla tavallaan. Tässä kuvassa hohtomaaleilla maalattu 3D-seinä.
Illan päätteeksi me kaikki opiskelijat siirryimme kuulemaan Hussein Al-Taeen (konfliktinratkaisujärjestön Irak-ohjelman johtaja) sekä Suomen entisen pääministeri Alexander Stubbin lopetussanoja. Stubb lopetti päivän hyvään neuvoon yritysmaailmasta, mutta myös arkielämästä: “Unelmoi, usko, työskentele ahkerasti, onnistu.”
Kokemus oli kaikin puolin hyvin opettavainen ja tehokas. Saimme paljon uutta tietoa yritysmaailmasta ja vauhdilla kehittyvästä teknologiasta. Nyt ja tulevaisuudessa nuorten panosta tarvitaan työmaailmassa ja yrittäjyys on tärkeässä roolissa sitä.
Siksi kannustaisimmekin teitä tarttumaan tämän kaltaisiin mahdollisuuksiin, jos sellainen eteen tulee. Tällaiset mahdollisuudet ovat ainutlaatuisia kokemuksia, jotka tuovat rohkeutta tulevaisuutta, mutta ennen kaikkea itseä varten.
Petra Turunen, Elisa Piiponniemi
Lähettänyt Maria klo 17.47
Koulumme matemaattisten aineiden lehtori Maritta Rytkönen vietti tänään viimeistä työpäiväänsä. Maritta aloitti Iisalmen lyseossa opettajana 1.8.1986. Hänen 31-vuotisen lyseouransa aikana n. 4 000 ylioppilasta ehti kulkea koulumme ovista valkolakkipäässään kohti uusia seikkailuja.
Tänään koulun yhteisessä tilaisuudessa koulun väki kiitti Marittaa mittavasta urasta Lintu-laulun sanoin. Laulussa sanotaan: ”Kaihoten nyt katselen,/ kun lentää tuolla lintu pienoinen,/ se nousta korkealle saa/ ja näkee kauniin, kauniin maan.”
Iisalmen lyseon opettajat, henkilökunta ja opiskelijat kiittävät yhteisistä vuosista. Onnea uusiin seikkailuihin ja nostetta siipien alle!
Kansainvälisyyttä Metsäkartanolla
Tökkää Tellusta! -tapahtuma 10 vuotta!
"Kansainvälisen nuorisotiedotuspäivän aikana nuoret saavat tietoa kv-mahdollisuuksista maailmalla ja pääsevät tutustumaan eri kulttuureihin. Päivän teemana on ihmisoikeudet. Ohjelmasta vastaa 12 vapaaehtoistyöntekijää Libanonista, Espanjasta, Jordaniasta, Portugalista, Saksasta sekä Ukrainasta." Näillä sanoilla Metsäkartano tiedotti tulevasta kansainvälisyystapahtumasta. Iisalmen lyseosta paikalle lähti 50 osallistujaa.
Alkuesittely ja jakautuminen ryhmiin
"Aamulla ennen Metsäkartanolle lähtöä olin innoissani tapahtumasta, sillä olin kuullut, kuinka paikkaa oli kehuttu todella mukavaksi", Toni Kortelainen kertoo Iisalmen lyseon oppilaiden matkasta Tökkää Tellusta! -tapahtumaan.
"Tapahtuma oli mielenkiintoinen kokemus. Se alkoi yhteisestä kokoontumisesta, jossa kerrottiin, mitä päivän aikana on odotettavissa. Ensimmäisenä suuntasimme Libanonin pisteeseen, jossa teimme Libanonin lipun pujottelemalla lankaa valmiisiin pohjiin", kertovat Ilona Murtola, Reetta Rautiainen ja Alisa Murtola kokemuksistaan.
Lipun valmistusta
Saksan pisteessä käsiteltiin kierrätystä ja askarreltiin kierrätysmateriaaleista mm. linnunruokintapönttöja ja paperikoreja.
"Portugalin pisteessä meillä oli tietovisa maahan liityvistä aiheista. Sitten teimme kortteja, joihin piirsimme kaloja ja muita kuvia. Lopuksi saimme maistella portugalilaisia herkkuja."
"Jordanian rastilla saimme maistaa paikallista kahvia ja katsella muutaman esittelyvideon heidän maastaan. Päivä oli mielestämme onnistunut ja hauska kokemus", Ilona Murtola, Reetta Rautiainen ja Alisa Murtola toteavat.
"Ensivaikutelmamme rastista oli tylsä, mutta oltuamme siellä hetken tajusimme erehtyneemme. Rastilla opetettiin laskemaan yhdestä kymmeneen arabiaksi. Lisäksi opimme muutamia peruslauseita. Joimme kahvia, jossa oli kanelia. Lopuksi nainen kirjoitti nimemme arabiaksi ja saimme käsikorut läksiäisiksi", lyseon opiskelija Anni Eskelinen kuvailee Jordanian rastia.
"Ukrainan pisteessä tanssimme ukrainalaisia tansseja, teimme käsikoruja ja maistelimme perinteisiä ruokia. Piste oli kiva ja mielenkiintoinen", Meri Kettunen muistelee.
"Today was a very good day to me. It was very nice to meet people from different cultures. I had so much fun in the workshops, especially in the Spanish flamenco workshop. I love to dance and learn new stuff", Stella Griesbach kirjoittaa kokemuksistaan.
Päivän lopuksi opiskelija Emilia Komulainen tiivisti kokemuksiaan: "Päivä oli todella mukava ja hauskaa vaihtelua normaaleihin koulupäiviin. Opin paljon uutta. Kyllä kannatti käydä!"
Lähettänyt Maria klo 11.50